
EXPUNERE DE MOTIVE  PRIVIND OPORTUNITATEA
PROIECTULUI DE HOTĂRÂRE
privind aprobarea condițiilor tehnice și economice în care se realizează accesul la infrastructura fizică realizată în cadrul proiectului “Reabilitarea spaţiilor publice din centrul istoric al Municipiului Timişoara“ cod SMIS 31507 

Motivul emiterii proiectului de hotărâre

1. Descrierea situaţiei actuale
În cadrul proiectului „Reabilitarea spaţiilor publice din centrul istoric al Municipiului Timişoara”, finanţat din fonduri europene nerambursabile, a fost executată și o canalizație de comunicații subterană realizându-se astfel condițiile necesare pentru introducerea în subteran a rețelelor de telecomunicații existente în zona centrului istoric a Municipiului Timișoara, aflate cu preponderenţă pozate aerian pe faţadele clădirilor sau pe stâlpi.
În baza prevederilor Legii nr. 154/2012 privind regimul infrastructurii reţelelor de comunicaţii electronice precum și a avizului emis de Autoritarea Națională pentru Administrare și Reglementare în Comunicații (ANCOM), Consiliul Local al Municipiului Timișoara a adoptat hotărârea nr.135/20.03.2015 prin care s-au aprobat condiţiile de acces a furnizorilor de rețele publice de comunicații în canalizaţia subterană, respectiv:

· Regulamentul privind condiţiile de acces la infrastructura municipală (canalizaţia subterană)
· Contractul privind constituirea dreptului de servitute cu furnizorii de reţele de comunicaţii electronice
Noile reglementări în domeniul comunicațiilor, prevăzute de Legea nr.159/2016 privind regimul infrastructurii fizice a reţelelor de comunicaţii electronice, precum şi pentru stabilirea unor măsuri pentru reducerea costului instalării reţelelor de comunicaţii electronice, impun anumite modificări/completări în cadrul Regulamentului și Contractului aprobate prin HCL nr.135/2015 precum și obținerea unui nou aviz din partea ANCOM.

2. Schimbări preconizate şi rezultate aşteptate
Pentru aceasta, au fost întreprinse demersurile necesare în vederea alinierii cu noile prevederi legale în domeniul comunicațiilor, iar noile propuneri de Regulament și Contract au fost aprobate de către ANCOM prin Decizia nr. 1051/28.11.2017.

3. Concluzii
Având în vedere cele prezentate mai sus, considerăm necesară și oportună aprobarea Proiectului de hotărâre privind aprobarea condițiilor tehnice și economice în care se realizează accesul la infrastructura fizică realizată în cadrul proiectului “Reabilitarea spaţiilor publice din centrul istoric al Municipiului Timişoara“ cod SMIS 31507, având la baza noile prevederi ale Legii nr.159/2016 privind regimul infrastructurii fizice a reţelelor de comunicaţii electronice, precum şi pentru stabilirea unor măsuri pentru reducerea costului instalării reţelelor de comunicaţii electronice precum și Decizia ANCOM nr. 1051/28.11.2017.

